राजीव की मेहनत आख़िरकार रंग लाई और उसका चयन प्रशासनिक सेवा में हो गया। पहले कोचिंग, फिर एग्जाम और फिर चयन के बाद ट्रेनिंग के कारण राजीव तीन साल से गाँव नहीं जा सका था। उसे पहली पोस्टिंग समाज कल्याण विभाग में मिली थी मगर वह जॉइन करने से पहले ठाकुर साब के दर्शन कर उनका आशीर्वाद लेना चाहता था। जब पिताजी ने उसे बताया कि पिछले साल ठाकुर साब का बेटा विदेश से आ कर उन्हें अपने साथ ले गया तो उसे बहुत निराशा हुई। मगर न जाने क्या आकर्षण था उस ड्योढ़ी का कि शाम को टहलते हुए सम्मोहित सा उस तरफ निकल ही गया।